KIRJALLINEN KYSYMYS E-0802/00 esittäjä(t): Benedetto Della Vedova (TDI) komissiolle. Italian lain nro 454/97 (ja sen täytäntöönpanosäännösten) yhdenmukaisuus valtiontuesta annettujen yhteisön säännösten kanssa.



Virallinen lehti nro 374 E , 28/12/2000 s. 0160 - 0161



KIRJALLINEN KYSYMYS E-0802/00 esittäjä(t): Benedetto Della Vedova (TDI) komissiolle (16. maaliskuuta 2000) Aihe: Italian lain nro 454/97 (ja sen täytäntöönpanosäännösten) yhdenmukaisuus valtiontuesta annettujen yhteisön säännösten kanssa Ottaen huomioon, että Italian parlamentti on pyrkinyt esittämään etuuksia ja kannustimia tiekuljetusten harjoittajille 23. joulukuuta 1997 annetulla lailla nro 454 toimenpiteistä tiekuljetusten uudelleenjärjestelyksi ja intermodaalikuljetusten kehittämiseksi, laissa 454/97 yksilöidään tukien saajiksi vain italialaiset kuljetusyritykset, mikä herättää epäilyksiä siitä, onko kyseinen laki kilpailusta ja valtiontuesta annettujen yhteisön säännösten mukainen. Liikenneministeriön 14. lokakuuta 1998 antamien kahden lain 454/97 täytäntöönpanoasetuksen myötä nämä epäilykset kaikkosivat, sillä etuudet ulotettiin koskemaan Italian ulkopuolisia Euroopan unionin jäsenvaltioiden yrityksiä, joilla on yhteisön lainsäädännön mukainen lupa, kuten todetaan komission puoltavassa lausunnossa siitä, onko laki 454/97 yhdenmukainen yhteisön säännösten kanssa (4. toukokuuta 1999 annettu päätös 1999/590/EY(1)). Kaksi edellä mainittua täytäntöönpanoasetusta korvattiin 7. heinäkuuta 1999 muilla asetuksilla, joissa vahvistetaan, että tukien myöntäminen rajoitetaan vain niihin yrityksiin, jotka on merkitty Italian tiekuljetusten harjoittajien rekisteriin (toisin sanoen yrityksiin, joilla on ainakin toinen kotipaikka Italian alueella), mikä vaikuttaa kumoavan yhden niistä edellytyksistä, joille komission puoltava lausunto perustui. Itse puoltava lausunto riippuu lisäksi muutoksesta, jota ei kuitenkaan tehty: sekä lain 454/97 että sen täytäntöönpanoasetusten välittömästä muuttamisesta niin, että tukea voitaisiin myöntää vain ajoneuvojen muuttamiseen siten, että saavutetaan korkeammat päästöjä ja turvallisuutta koskevat tekniset standardit, toisin sanoen normaalistandardisten ja korkeampistandardisten ajoneuvojen kustannusten eron rajoissa (tällä hetkellä tukea verrataan ainoastaan korvaavan ajoneuvon kustannuksiin). Eikö komissio katso, että koska ne kaksi edellytystä, joille se perusti puoltavan lausuntonsa (etuuksien ulottaminen EU:n jäsenvaltioiden yrityksiin sekä lain 454/97 ja sen täytäntöönpanosäännösten muuttaminen), eivät ole toteutuneet, lain 454/97 säännökset ovat valtiontuesta annettujen yhteisön säännösten vastaisia? Jos vastaus on myönteinen, mitä komissio aikoo tehdä välttääkseen, että tämä tilanne aiheuttaa korvaamattomia vahinkoja tiekuljetusyrityksille? (1) EYVL L 227, 28.8.1999, s. 12. Loyola de Palacion komission puolesta antama vastaus (19. huhtikuuta 2000) Italiaa vastaan maaliskuussa 1998 aloittamansa menettelyn lopuksi komissio päätti 4. toukokuuta 1999 hyväksyä tieliikenteen uudelleenjärjestelyksi ja intermodaalikuljetusten kehittämiseksi laaditun Italian valtiontukijärjestelmän (komission päätös N:o 1999/590/EY(1), tehty 4. toukokuuta 1999, toimenpiteistä tiekuljetusten uudelleenjärjestelyksi ja intermodaalikuljetusten kehittämiseksi (laki nro 454, annettu 23 päivänä joulukuuta 1997), jotka Italia aikoo toteuttaa). Komissio saattoi antaa myöntävän lausuntonsa tutustuttuaan Italian hallituksen voimassa olevaan lakitekstiin (23. joulukuuta 1997 annettu laki nro 454 sekä innovatiivisiin investointeihin ja koulutukseen myönnettävistä palkkioista 14. lokakuuta 1998 tehty ministeriön päätös) tekemät muutosesitykset. Päätöksessä Italiaa vaaditaan tiedottamaan komissiolle kyseessä olevien muutosesitysten hyväksymisestä sekä toimittamaan sille säännöllisesti kertomukset sallittujen toimien soveltamisesta. Toistaiseksi komissiolle ei ole toimitettu mitään tällaisia tietoja, eikä se edes tunne 7. heinäkuuta 1999 annettujen, 14. lokakuuta 1998 annetut päätökset kumoavien ministeriön päätösten sisältöä. Yksityiskohtaisempien tietojen puutteessa komissio ei voi kommentoida parlamentin jäsenen mainitsemaa tilannetta. Menettelyn seurannan aikana komissio kuitenkin varmistaa, että Italian toimenpiteet ovat kaikilta osin yhteensopivat yhteisön valtiontukilainsäädännön kanssa. (1) EYVL L 227, 28.8.1999.